b"\n_START_ARTICLE_\nBit Khalupe\n_START_PARAGRAPH_\nBit Khalupe (Bit Halupe, Bit Khalupi, Bit Khaluppi, fou un estat arameu a la vall del Khabur. S'hauria fundat abans del 1000 aC com una confederaci\xc3\xb3 tribal i va passar a ser tribut\xc3\xa0ria d'Ass\xc3\xadra durant el segle X, rebent un governador assiri per\xc3\xb2 conservar completa autonomia en els afers dom\xc3\xa8stics. La capital al segle\xc2\xa0ix aC era Suru. La poblaci\xc3\xb3 de la zona estava formada per arameus o per locals que s'havien arameitzat._NEWLINE_El 883 aC Assurnasirpal II (884-859 aC) va envair Kummukh (Commagene) potser per exigir el pagament del tribut; el regne es va sotmetre sense lluita i abans d'acabar la tasca prevista la pres\xc3\xa8ncia del rei fou demanada a la riba de l'Eufrates on els aramaeus vivien en agrupacions tribals o en ciutats, algunes independents i altres dependents d'Ass\xc3\xadria i amb governadors assiris; una d'aquestes comunitats era Bit Khalupe (moderna Halebe), a mig cam\xc3\xad entre el Balikh i el Khabur, i estava governada per l'assiri Khamitai; estant Assunasirpal II a Kummukh va esclatar una revolta a Suru, la capital o ciutat principal de Bit Khaluppi o Bit KHalepe i el governador fou assassinat i com a cap es va erigir Akhiyababa, vingut de Bit Adini, i de condici\xc3\xb3 humil, potser un agent del rei Adini. El rei assiri amb el seu ex\xc3\xa8rcit es va dirigir cap all\xc3\xad i es va aturar a Sadikan o Gardikan (moderna Arban, a la riba del Khabur) on va rebre el tribut d'un pr\xc3\xadncep arameu, Shulman-khaman-ilaniy; despr\xc3\xa9s es va aturar a Shuma on va rebre el tribut del pr\xc3\xadncep de Katnu (no identificada), Ilu-Adad. La not\xc3\xadcia de la seva arribada es va saber aSuru que immediatament es va rendir; per\xc3\xb2 el rei no ho va acceptar, i va atacar la ciutat i va for\xc3\xa7ar l'entrega de tots els que havien participat en la revolta; als oficials els va fer tallar les cames; els nobles que havien pres part a la rebel\xc2\xb7li\xc3\xb3 foren executats i els seus cossos acumulats en una pir\xc3\xa0mide a la porta de la ciutat; aquesta fou saquejada i destru\xc3\xafda; Akhiyababa fou fet presoner i enviat a N\xc3\xadnive on fou espellat i la seva pell va adornar les muralles de la fortalesa; Azilu fou nomenat nou governador assiri. Els pr\xc3\xadnceps arameus de Laqu (Laqi, a la riba nord de l'Eufrates al sud de Suru la capital de Bit Khaluppi) i Khindanu (de situaci\xc3\xb3 dubtosa; podria ser la cl\xc3\xa0ssica Giddan al sud de l'Eufrates m\xc3\xa9s avall de Mari) van enviar el tribut mentre el rei era a Suru; tamb\xc3\xa9 va enviar el tribut un altre poble arameu, els shuhites de Suhi o Shuhi, tribut que va portar el mateix rei Ilubani amb els seus fills, que va anar directament a N\xc3\xadnive._NEWLINE_En endavant l'estat ja no torna a ser esmentat."